**МОТИВИ ЗА ПРИЕМАНЕ**

**на Наредба за изменение и допълнение на Наредба за определянето и администрирането на местните такси, цени на услуги и права на територията на община Габрово**

**1. Причини, които налагат промяна в Наредба за определянето и администрирането на местните такси, цени на услуги и права на територията на община Габрово.**

Предложението за приемане на промяна в Наредба за определянето и администрирането на местните такси и цени на услуги на територията на Община Габрово **в Част МАИР „БОЖЕНЦИ“** **от РАЗДЕЛ V ЦЕНИ НА УСЛУГИ, ПРЕДЛАГАНИ ОТ КУЛТУРНИТЕ ИНСТИТУТИ И ТВОРЧЕСКИ ФОРМАЦИИ** е продиктувано от повишените цени за електроенергия и инфлационните процеси в страната. В процеса на анализ, който имаше за цел да покаже с колко може да бъде повишена цената за нощувка са взети под внимание и цените на конкурентите в района. Сравнението показа, че средните цени на къщи за гости стопанисвани от МАИР „Боженци“ са приблизително с 40% по-ниски от тези на конкурентите в района. По тази причина предлагаме за периода май – октомври - 30% увеличение, а за периода ноември – април, когато разходите за отопление са завишени - 50% увеличение. Така ще се подобри рентабилността от продажбите и в същото време ще се запази конкурентно предимство по отношение на цената.

**2. Цели, които се поставят:**

Спазване принципите за откритост, публичност и граждански контрол върху дейността на местните власти, конкретно при определяне размера, реда и начина на събиране и освобождаване от заплащане на местните такси и цени на услуги на територията на общината.

**3. Финансови и други средства, необходими за прилагането на Наредбата:**

Финансовото и материално обезпечаване на приложението на наредбата е налице, с оглед факта, че и към настоящия момент се предоставят услугите и правата включени в нея. Допълнителен финансов, материален и човешки ресурс не е необходим за прилагането ѝ.

**4.Очакваните резултати от прилагането, включително финансовите, ако има такива:**

С приемането на Наредбата ще бъдат регламентирани условията и реда за определяне, установяване, обезпечаване и събиране на местните такси и цени на услуги, съобразно изискванията на Закона и да не се допускат противоречия и различия между законовата и подзаконова нормативна уредба.

**5.Анализ за съответствие с правото на Европейския съюз:**

Настоящата наредба е създадена в съответствие с принципите на Европейската харта за местно самоуправление, Европейска харта за регионално развитие, както и с директиви на Европейската общност, свързани с тази материя, предвид съответствието на проекта на Наредбата с основния нормативен акт (ЗМДТ) и други закони, предвиждащи изискване и правомощия за събиране на цени и такси на услуги и права, предоставяни от Община Габрово, както и тяхното образуване.